xàtiva; punts de vista: de juliol 2009\nUna de calç i una d’arena\nAl convent de Sant Domènec s’acompleix allò de la calç i l’arena. La rehabilitació del conjunt implica recuperar un monument d’enorme interès i dotar la ciutat d’un nou contenidor cultural amb atractiu turístic. A més, una intervenció com aquesta, en ple centre històric, suposa regenerar la ciutat vella. A escala urbana, la importància d’aquesta actuació, a l’eix format pels carrers Sant Domènec i Sant Agustí, és evident. D’altra banda, les sis centúries de presència dominicana a Xàtiva només estan representades, a hores d’ara, per les monges contemplatives i les dominicanes de l'Anunciata. La recuperació del convent de Sant Domènec implica, per tant, recuperar una part important de la nostra memòria històrica.\nEls dominicans, fundats per sant Domènec (Domingo de Guzmán), a Tolosa del Llenguadoc, són coneguts com a frares predicadors (Ordo Fratrum Praedicatorum, OP). La branca femenina (monges dominicanes), contemplativa, fou fundada pel mateix sant Domènec. La difusió dels dominicans fou molt ràpida. A València, s’establiren el 1239; a Xàtiva, el 1291, ocupant la casa de l’orde de la Penitència (les dominicanes s’instal·laren a l’ermita de la Consolació, el 1520). Els frares dominicans dedicaren atenció particular a les minories islàmica i jueva; fins a principis del segle XIV, el convent xativí comptà amb una escola d’àrab. L'orde adquirí gran influència a la vida de l'Església: molts dels seus membres ocuparen seus bisbals i, erigits en defensors de la fe, exerciren funcions judicials a la inquisició, que restà a les seues mans.\nTambé portaren a cap una tasca important de divulgació filosòfica i teològica. Al convent de Xàtiva, es creà un estudi de Teologia i Art que es mantingué fins al segle XIX. Altres convents de la Corona d’Aragó albergaren personatges cèlebres, com Vicent Ferrer i Antoni Canals. El segle XVI fou un període de plenitud per a l’orde, que reixí a l'empresa evangelitzadora d'Amèrica i al camp teològic. Al segle XVII, tingué lloc l'expandiment missioner a l'Extrem Orient, on patí martiri Jacint Castanyeda. Els dominicans xativins arribaren a posseir el senyoriu del Reialenc, conegut com el “Pinar dels Frares”, i tenien cura del culte a la capella del castell. L’església conventual era, a més, seu de la confraria de la Vera Creu.\nAmb les convulsions polítiques dels segles XVIII i XIX, la vida dominicana entrà en declivi; la desamortització de Mendizábal suposà l’exclaustració definitiva de la comunitat xativina. El convent passà a mans privades i fou destinat a diferents usos: en l’església, s’encabí un teatre a la italiana; les altres dependències foren transformades en habitatges, fàbrica de llumins i caserna de la guàrdia civil. En època franquista, els propietaris de l’immoble provocaren la seua esfondrada. En 1981, el convent fou expropiat. Un any després, fou declarat BIC. A partir de llavors, es desenrunà i s’iniciaren els primers estudis per a la seua rehabilitació, que de moment només havia afectat l’església. Ara li ha tocat el torn a la sala capitular, construïda entre 1329 i 1336, gràcies a una donació d’Elionor de Castella, esposa d’Alfonso IV d’Aragó.\nBé que el recinte estava pràcticament derruït, es conservaven parts dels murs, dels contraforts, de la portada... S’havien recuperat nombroses dovelles (un 84% del total). També quedaven proporcions semblants d’impostes i peces de la portada. En definitiva, s’ha pogut intervenir per anastilosi i reposar els elements que mancaven. El resultat és magnífic: una sala de planta quadrada, de 10,40 m de costat i uns dotze d’alçada (un cub quasi perfecte), amb murs de tapiat, cantons de carreus, contraforts diagonals als angles i volta de creueria amb nervadura recolzada sobre permòdols. La portada té una decoració bellíssima: feixos de columnetes i arquivoltes que arrenquen, respectivament, de basaments motllurats i impostes ornamentades amb flora.\nRecordem, però (de nou la calç i l’arena), que l’anastilosi d’elements com el claustre gòtic i el refectori encara no té data de realització. I la rehabilitació del claustre és ben urgent; dels diferents patis gòtics (malauradament escassos a terres valencianes) que hi havia a la ciutat, només en queda aquest. I les seues peces (una part del total de 3.946 registrades), classificades i amuntegades a la intempèrie, s’estan fent malbé a causa dels agents meteorològics. Cal, per tant, recuperar-lo aviat, sense oblidar, naturalment, la posada del Peix o l’ermita del Puig.\n(publicat a Levante-EMV, el 01/08/09)\nPublicat per Ximo a 20:05 1 comentari:\nEtiquetes de comentaris: Història i religió, Levante-EMV, Patrimoni\nEl proppassat dia 14, el meu amic Voro i jo marxarem a San Javier (Múrcia) per a escoltar el concert de The CTI Band All Stars. El segell CTI (Creed Taylor Incorporated) fou fundat el 1967 per l’americà Creed Taylor com una filial d’A&M Records. Anteriorment, Taylor havia creat Impulse Records, havia treballat per a Verve Records i havia guanyat gran reputació com a productor d’àlbums de jazz. Fou responsable de l’àlbum Getz-Gilberto (1963), considerat per la revista Rolling Stone com el millor de la història.\nLes seues produccions per a CTI Records posseïen un caràcter càlid, brillant i tranquil. Creed inventà el concepte de smooth jazz, un subgènere emparentat amb la fusió, el pop i el rhythm and blues. En realitat, el smooth jazz era una varietat de jazz que utilitzava sonoritats dolces (smooth, dolç en anglès), combinant el toc jam i les influències del soul i el funk. La instrumentació era molt pròxima al jazz clàssic: una base rítmica de bateria, baix elèctric i sintetitzadors, i un o diversos instruments solistes. Els solos eren interpretats sobretot per la guitarra, però també per saxofons, flautes, pianos...\nGràcies a unes produccions molt accessibles, CTI seduí el gran públic sense perdre el respecte dels amants del jazz. El segell comptà amb artistes com Larry Coryell, Freddie Hubbard i Antonio Carlos Jobim. Una filial de CTI, Kudu, llançada el 1971, tenia al seu catàleg artistes com Grover Washington Jr, Hank Crawford i Idris Muhammad. CTI féu fallida el 1978, però la major part del seu catàleg continuà editant-se. A hores d’ara, els seus enregistraments pertanyen a Columbia Records; els de Kudu foren reeditats pel segell MoJazz (avui desaparegut), filial de la cèlebre Motown.\nLa discografia de Creed Taylor és impressionant: Wave d’Antonio Carlos Jobim (1967); Red Clay de Freddie Hubbard (1970); Joe Farrell Quartet de Joe Farrell (1970); The Sugar Man de Stanley Turrentine (1971); God Bless the Child de Kenny Burrell (1971); Inner City Blues de Grover Washington Jr (1971); White Rabbit de George Benson (1972); Deodato 2 d’Eumir Deodato (1973); Sunflower de Milt Jackson (1973); One de Bob James (1974); Power of Soul d’Idris Muhammad (1974); Concierto de Jim Hall (1975), amb una magnífica versió del Concierto de Aranjuez; Velvet Darkness d’Allan Holdsworth (1976); House of the Rising Sun d’Idris Muhammad (1976); Baltimore de Nina Simone (1978); In A Temple Garden de Yusef Lateef (1979); Yama d’Art Farmer (1979); La Cuna de Ray Barretto (1979); Studio Trieste de Chet Baker (1982); Rhythmstick de Dizzy Gillespie (1990)...\nRememorant els anys daurats del jazz fusió, Creed ha reunit a The CTI Band All Stars una impressionant nòmina d’estrelles que visitava San Javier. La banda està formada, entre d’altres, per Hubert Laws, un dels millors flautistes de la història del jazz, Bill Evans i Randy Brecker, dos pesos pesats del saxofon i la trompeta, el genial guitarrista Russell Malone, el baix elèctric Mark Egan, el bateria Jeff “Tain” Watts, el percussionista brasiler Airto Moreira... Tots ells rendien homenatge a Creed Taylor, que era present a l’auditori i va rebre un càlid aplaudiment del públic. A mi, em va impressionar especialment la interpretació del Corcovado d’Antonio Carlos Jobim. I ja de matinada, tornant a Xàtiva, Voro i jo ens empipàvem repassant el catàleg del XII Festival Internacional de Jazz de San Javier.\nEnguany, han passat per aquesta vila, situada a les vores del Mar Menor, Mauri Sanchis, Ron Carter Quintet, l’esmentada CTI Band All Stars, John Fogerty (cantant, guitarrista i compositor de la famosa banda Creedence Clearwater Revival), Wynton Marsalis, Brazilian All Stars & Eddie Gómez, Sole Giménez, Chicago Blues, Steve Winwood, Omara Portuondo i un llarg etcètera. I clar, la pregunta és òbvia: com és que Xàtiva no organitza esdeveniments d’aquesta qualitat? Algú dirà que no hi ha diners. A mi, en canvi, em sembla que no hi ha vergonya.\nPublicat per Ximo a 20:21 2 comentaris:\nEl proppassat dia 12, es clausurava l’exposició antològica dedicada per l’IVAM al pintor, gravador i escultor Rafael Pérez Contel. Algunes veus —la de Vicent Álvarez, posem per cas— han rememorat la figura del xativí d’adopció. I dic d’adopció, perquè Pérez Contel, que havia nascut en el Villar, el 1909, fou nomenat, el 1983, fill adoptiu de Xàtiva. La figura d’aquest artista està envoltada, però, de circumstàncies si més no contradictòries. Realitzà dues escultures per al pavelló de la República Espanyola a l’Exposició Internacional de París. Pertanyia a la generació dels Renau, Carreño, Tonico Ballester... Aquests artistes havien estat, abans de la Guerra Civil, partidaris de la República i, en molts casos, militants o simpatitzants de l’esquerra (el mateix Pérez Contel formà part de la Unión de Escritores y Artistas Proletarios). En acabar la Guerra, alguns hagueren de fugir a l’exili; altres, com Pérez Contel, que estigué reclòs un temps a la Presó Model de València, romangueren a l’exili interior. El contingut d’alguns dels olis i dibuixos exposats a la Sala la Muralla n’era ben expressiu: milicians, milicianes, mares de soldats que marxen al front, escenes d’afusellaments, repressió... A mi, em va cridar l’atenció l’escena representada en un petit oli sobre taula: tres personatges, amb les mans nugades, porten uns rètols que anuncien («por roja», «por leer»...) la causa de la seua desgràcia.\nCom que havia conegut des de ben jove els corrents contemporanis (a través dels companys de generació, els mestres i les revistes d’art), Pérez Contel creà una obra interessant, renovadora i avantguardista, amb incursions freqüents —reforçades per una estada a la capital francesa— en el cubisme i el surrealisme. Fou, però —com ja s’ha dit—, un personatge contradictori. En 1955, el nomenaren catedràtic de dibuix de l’Institut Josep de Ribera, del qual acabaria sent director. Altres professors “rojos” —Miguel Morro, per exemple— també hi foren destinats i donaren les seues classes sota la vigilància del cap d’estudis i comissari polític del règim franquista. Ara bé —i ací rau la contradicció principal—, els alumnes solen guardar uns records entranyables del professor Miguel Morro, però molt negatius de Pérez Contel. Jo recorde, per exemple, les seues paraules a uns professors interins que havien tingut problemes amb la policia política franquista: «Mentre jo siga director, no tindreu treball en aquest institut». Només Vicent Álvarez, membre del Consell Valencià de Cultura, sembla tenir-ne una imatge positiva; altres antics alumnes pensen que Rafael Pérez Contel era un personatge autoritari i repressor —un franquista, en definitiva—.\nA pesar, però, del que s’acaba de dir, en acabar la dictadura, la Generalitat inicià una operació adreçada a recompondre la imatge de l’artista. Es van organitzar diferents exposicions: Contel, escultures, i Vento, pintures (Xàtiva, 1982); Retrospectiva de Pérez Contel (Xàtiva, 1987); Pérez Contel, escultor (Centre Cultural de la Caixa d’Estalvis de València, 1987), patrocinada per la Conselleria de Cultura, Educació i Ciència, regida en aquells moments per Cebrià Císcar. De sobte, molts antics alumnes del Josep de Ribera es van quedar bocabadats: «Ara resulta que el director i professor de dibuix de l’institut era comunista», deien atònits. En 1983, va concloure l’expedient (el ponent del qual era Marià González Baldoví) per a nomenar Pérez Contel (junt amb Francisco Carreño, Carmen Gómez i Francisco Lozano) fill adoptiu de Xàtiva. I clar, l’estupor de tota la meua generació assolí unes dimensions considerables.\nFinalment, malgrat les pressions exercides des dels diferents àmbits de l’esquerra, només el matrimoni Carreño-Gómez comptà amb el vot unànime de la corporació xativina. Pérez Contel i Francisco Lozano van rebre els respectius nomenaments amb l’oposició o l’abstenció del grup d’AP, de servidor de vostès —que era, en aquells moments, regidor d’UPV— i de tres regidors del PSOE. A més, durant les votacions, dos edils socialistes abandonaren la sala de plens, per a no trencar la disciplina de partit. Tots aquests fets, història viva de la nostra ciutat, em vingueren al cap mentre visitava l’exposició que l’Institut Valencià d’Art Modern dedicava al nostre fill adoptiu. Com es veu, els panegírics que sol difondre la història oficial rarament es corresponen amb una realitat plena de contradiccions, plena de llums i ombres.\n(publicat a Levante-EMV, el 18/07/09)\nPublicat per Ximo a 13:20 2 comentaris:\nEtiquetes de comentaris: Levante-EMV, Opinió, Personatges\nLluitar contra el tedi\nFem, especulació i euros, molts euros\nUn relat, ni que siga breu, ha de tenir tres parts: plantejament, nus i desenllaç. Com tothom sap, el plantejament serveix per a mostrar l’espai en què es desenvoluparà l’acció, els personatges que intervindran en ella i el tema de la història. Aquests dies, els nostres lectors estaran seguint la crònica de tot allò relacionat amb el futur abocador de Llanera de Ranes, un veritable fulletó. Fa mesos, el primer capítol revelà que, en comptes d’elegir l’opció més raonable —petites plantes comarcals de tractament de residus—, les autoritats havien optat per un consorci supracomarcal format per la Safor, la Vall d'Albaida, la Costera, la Canal de Navarrés i la Vall d’Aiora. En altres paraules: s’havia optat per un macroabocador. I clar, des que es va conèixer aquesta decisió, fins el més ximple sabia que la projectada planta de residus acabaria instal·lant-se a les comarques de l’interior —el turisme de sol i platja, ni tocar-lo!—.\nEl primer emplaçament previst fou el Pla de les Alcusses, la petita Toscana de València, un indret d’enorme valor paisatgístic i enològic situat al terme municipal de Moixent. De seguida van aparèixer els primers personatges: l’empresa Fomento de Construcciones y Contratas (FCC), d’Esther Koplowitz, els partits polítics, Vicent Parra, president del consorci, i els veïns de les diverses poblacions afectades. Quedà clar, des de primera hora, que la novel·la de l’abocador anava a ser una obra coral. També quedà clar que l’assumpte o tema de la història, els interessos creats, tenia caràcter transversal. Quan el fil argumental arribà al nus, hom comprovà que els grups en conflicte, partidaris i detractors de l’abocador, no coincidien, ni de bon tros, amb els blocs ideològics, esquerra i dreta, en què està polaritzada, per exemple, la població de Moixent.\nLa divisió s’establia més bé en funció d’interessos privats: els qui tenien terrenys susceptibles de ser venuts a FCC o esperaven aconseguir un lloc de treball a la futura planta resultaven ser partidaris incondicionals del projecte; en canvi, els propietaris de vinyes i cellers eren adversaris aferrissats. També ens assabentàrem que el tècnic, un funcionari de l’ajuntament de Xàtiva, que certifica periòdicament la idoneïtat dels treballs que realitza FCC (empresa adjudicatària del servei de neteja i recollida de fem), està casat amb una empleada de l’empresa de la senyora Koplowitz. Aquest tècnic és qui, designat pel consistori xativí, podria formar part de la comissió tècnica que ha de fer el barem de les distintes ofertes que es presenten al concurs del pla zonal de residus de les comarques centrals. I cada dia coneixem noves dades —el nus d’un bon fulletó, com més embolicat millor!—.\nEl PP de la Costera, controlat per Rus, i el PSOE de la Safor són partidaris d’instal·lar la planta a Llanera de Ranes i d’adjudicar-la a una UTE formada per FCC i DIMESA, propòsits que es veuran acomplits amb tota seguretat, ja que Xàtiva, Gandia i la Diputació tenen majoria al consorci. Part dels terrenys que acolliran l’abocador pertany a Gains Tax, societat lligada a Fernando Gallego, el conseller delegat del grup Llanera —bé que ell nega aquesta relació—. Ha sorgit, doncs, un nou embull: altres empreses que també concursen (i pretenen envair sòl d’ús agrícola, zones de protecció natural i paisatgística, i l’antic assagador reial de Castella) han presentat al·legacions, advertint que, darrere el model d’acord subscrit entre Gains Tax i FCC-DIMESA, s’amaga una operació especulativa que costarà al consorci 50 milions d’euros, només pel 30% del sòl. «Quines persones en són les beneficiàries? S’incrementarà desmesuradament el valor dels terrenys si la resta de propietaris demana el mateix tracte?», es preguntaran vostès.\nEn fi, amb tants diners pel mig, la història acabarà als tribunals. Jo preferiria un colofó distint, un bon desenllaç inspirat en les escenes d’El guateque, de Blake Edwards. Recorden vostès el personatge que encarnava Peter Sellers, tot ple d’escuma? Podríem imaginar, per al nostre fulletó, un quadre final amb bona cosa d’especuladors, polítics i gent aprofitada de Xàtiva i rodalia ben plenets de fem, refocil·lant-se sota una pluja de bitllets roigs, blaus, verds i morats, i tota la merda —perdó per l’expressió— provenint de les comarques centrals. Igualet que a les cloendes de la fira d’agost, però sense serpentina ni confeti.\n(publicat a Levante-EMV, el 04/07/09)\nPublicat per Ximo a 9:30 4 comentaris:\nVistes de la mar Tirrena, amb les illes d’Ischia i Procida, la Solfatara de Pozzuoli i Cumes\nDurant el passat mes de març, visitant la rodalia de Nàpols (els Campi Flegrei, el llac Avern, Pozzuoli, la Solfatara), ens vam allargar fins a Cumes. En aquesta ciutat, tinguérem ocasió de recordar les sibil·les, personatges mitològics molt presents a les nostres tradicions. Els romans pretenien que la sibil·la Cumana era natural d’Eritres, ciutat de Jònia (a la costa oest de l’actual Turquia). Es diu que havia nascut en una gruta del mont Corycos, filla de Teodor i una nimfa. Nasqué amb el do de la profecia i feia les seues prediccions en vers. Fou anomenada sibil·la de Cumes perquè passà la major part de la seua vida en aquesta ciutat. Fou considerada la més important de les deu sibil·les conegudes. També li deien deífoba i demòfila. El déu Apol·lo, que inspirava les seues profecies, li va prometre la concessió d’un desig a condició de no tornar mai a Eritres. Ella prengué un grapat d’arena amb la mà i demanà viure tants anys com grans havia agafat. Com que s’oblidà, però, de demanar l’eterna joventut, en complir anys, començà a consumir-se tant que semblava una cigala. Hagueren de tancar-la en una gàbia que penjaren al temple d’Apol·lo. La llegenda diu que visqué nou vides de cent deu anys cadascuna. Els xiquets li preguntaven: «Sibil·la, què vols?». I ella contestava: «Vull morir». L’Eneida conta que en una ocasió guià Enees, príncep troià, a través de l’Hades, per a visitar son pare Anquises.\nRuïnes de Cumes\nEn altra ocasió, sent ja una dona anciana, es presentà davant del rei romà Tarquini el Superb i li oferí nou llibres profètics. Tarquini els rebutjà per considerar que el preu era extremadament alt. Llavors la sibil·la destruí tres dels llibres i li oferí els sis restants al preu inicial; Tarquini els rebutjà de nou i ella destruí altres tres. Per temor que desaparegueren tots, el rei acceptà comprar els tres últims pagant per ells el preu que la sibil·la havia demanat des d’un principi. Els llibres estaven escrits en grec sobre fulls de palma que després passarien a papir. Durant el segle II aC, època republicana, foren molt apreciats pels romans, que els consultaven en situacions extraordinàries. Eren custodiats al temple de Júpiter per un col·legi de deu sacerdots menors anomenats decenviri sacris faciundis. L’any 83 aC, el foc destruí els originals i calgué formar una nova col·lecció. El Senat envià emissaris a Troia, Samos, Eritres i altres indrets a prendre tots els llibres de la sibil·la que pogueren trobar. Els nous llibres exerciren una gran influència religiosa fins al regnat de l’emperador August, que ordenà tancar-los en dues arques. No han arribat, però, fins als nostres dies; l’any 405, foren destruïts per orde de l’emperador Honori. Ciceró arribà a llegir-los; digué que estaven escrits amb art, en forma d’acròstics.\nCripta de la Sibil·la a Cumes\nPublicat per Ximo a 19:13 2 comentaris:\nEtiquetes de comentaris: Fotografia, Història, Itàlia, Mitologia, Viatges


Coordinació de projectes editorials.\n Tasques generals d’edició (cerca d’autors, preparació d’originals, traducció, correcció d’estil, correccions ortotipogràfiques, edició gràfica…).\n Realització de cartografia i infografia en Illustrator.\n Maquetació de llibres i revistes.\nESFERA, SL és una empresa de serveis editorials formada per un equip de professionals amb una llarga trajectòria en el sector. Els nostres clients són editorials que externalitzen les tasques d’edició de llibres o revistes (Grup 62, Mc Graw Hill, Larousse, Océano, Santillana, Anaya Touring, Edebé, Eumo…).\nTotes aquestes empreses han anat renovant la seva confiança en nosaltres durant molts anys, i han valorat el nostre compromís, la professionalitat, el tracte directe i constant i, molt especialment, la nostra implicació en tots els projectes que duem a terme. A tots ells els volem agrair aquesta confiança, que ens ha permès arribar fins on som ara.\nEns dirigim, doncs, a totes aquelles empreses que desitgen exterioritzar tasques d’edició, i oferim uns serveis globals o parcials en la coordinació i realització de les seves publicacions. L’objectiu és que el nostre client pugui contractar de forma integral tot el procés de realització de les seves obres, fins als lliuraments finals per a impremta.


El Campus de Gandia de la Universitat Politècnica de València es prepara per a començar un nou curs, el seu subdirector de Promoció i Comunicació ens dona alguns detalls\nGuardat en Cap, Educació, La Safor, Reportatges\nTags: Campus UPV Gandia, Entrevista\nQuina és l’oferta en graus per al pròxim curs en Gandia?\nEl Grau en Ciències Ambientals, el Grau en Tecnologies Interactives, el Grau en Comunicació Audiovisual, el Grau en Enginyeria de Telecomunicacions, Imatge i So, i el Grau en Turisme. A més, també tenim tres dobles graus, que són: El doble Grau en Ciències Ambientals i Enginyeria Forestal, el doble Grau en Turisme i ADE i el doble grau en Enginyeria de Telecomunicacions i Comunicació Audiovisual.\nEn els dobles graus, es fan les dos titulacions allí, per exemple en Turisme i ADE…\nL’únic que es fa ací íntegrament és el de Comunicació Audiovisual i Teleco, perquè els dos graus els fem ací, aleshores dins d’un mateix semestre poden tenir assignatures dels dos graus, però, els altres dobles graus, com sols tenim un dels graus nosaltres, es fa, el de Turisme i ADE, i es fan dos cursos ací, que seria la part de Turisme, i els altres dos cursos en Alcoi, pots començar o en Gandia o en Alcoi. L’altre, igual, es fa ací la part de Ciències Ambientals, i en el Campus de València la part d’Enginyeria Forestal.\nJa s’ha començat la preinscripció dels màsters, que podem trobar al Campus de Gandia?\nActualment tenim quatre, que són: el Màster en Enginyeria Acústica, el Màster en Comunicació Transmèdia, el Màster en Producció Digital, i el Màster en Avaluació i Seguiment Ambiental d’Ecosistemes Marins i Costaners, enfocat a les ciències ambientals.\nAquests són els quatre que tenim, i la inscripció finalitzarà el dia 11 de juny. Estem fent presentacions del màster en línia, per Instagram.\nPer al pròxim curs, a part dels graus i màsters, es pot destacar alguna novetat?\nEl pròxim curs no tenim grans novetats. Després d’uns quants cursos que hem estat implantant noves titulacions, pràcticament cada curs des de que estem l’equip directiu actual es va implantar el Màster en Tecnologies Interactives, i tots els dobles graus s’han implantat als últims 3 o 4 anys. El pròxim curs serà un poc de manteniment, perquè estem preparant els plans d’estudis i la documentació per a tindre un nou grau, i un nou màster, però de moment no podem anunciar-ho, però continuarem amb la nostra expansió i el nostre creixement, i això inclou també la nostra part investigadora, que estem també en una agenda de creixement molt clara.\nRespecte a altres universitats, que destacaries del Campus de Gandia?\nTenim primer de tot, que encara que a mi personalment els rànquings m’ho prenc en un poc de distància, perquè al final són números, però en l’última edició d’uns dels rànquings ens posàvem com al millor lloc per a estudiar tots els graus, excepte el Grau en Telecomunicacions, que érem els segons d’Espanya, aleshores, el nostre nivell d’excel·lència ja ens avala. I a més, tenim les mateixes instal·lacions, però en una escala més reduïda, i els mateixos serveis que la Universitat Politècnica de València, i pense que tindre unes dimensions més reduïdes ens fa tindre un valor més familiar. El tracte amb els alumnes és molt més directe i molt més fàcil, i per als estudiants és millor per a crear sinergies i crear grups de treball als quals nosaltres els donem suport per a equips finals, o empreses emergents, i és més fàcil que s’ajunten i a més, entre diferents titulacions. Això és molt més fàcil ací, que tenim una cafeteria per a tots i podem interactuar.\nEl curs ha sigut complicat a causa de la Covid-19, quina és la valoració que es fa ara que ja esteu a punt de finalitzar?\nNo ha sigut agradable per a ningú, crec que a ningú li agrada anar tot el dia amb la mascareta. Relacionar-se amb ella és horrorós, i tindre davant a gent que no saps com està responent, perquè no els veus la gestualitat de la cara… Però, això ho havíem de passar, com tot, la cosa ha funcionat molt bé. No hem tingut cap incidència, no s’ha detectat cap contagi al campus, hem seguit totes les mesures, i no s’ha tancat cap aula ni res. Hem pogut mantenir la presencialitat en un 80-90% de les titulacions i dels grups, en màsters, i graus, a l’excepció d’algun grup de Turisme i Comunicació Audiovisual que són més gent, i ahí hem fet una semipresencialitat, que uns venien una setmana, i altra no, encara, que a les pràctiques sí que venien. La gran majoria han tingut docència totalment presencial. Estem satisfets de com ha respost tota la comunitat universitària, i que anem a afrontar el pròxim curs amb optimisme.\nAra els exàmens sí que podran ser presencials, que va ser la pitjor experiència del curs passat, tant per als professors com per als alumnes, perquè examinar-se a distància crea inseguretat. Ara podem fer-ho en tots els casos de forma presencial. Però el balanç ha sigut positiu dins del que ens ha tocat viure.\nPer al pròxim curs se sap si continuaran els mateixos protocols?\nSí, les instruccions són que sí. Ho hem de tindre tot preparat per a continuar igual, i seria continuar com ara. D’entrada la previsió és que siga així, o anar a millor


“Anàlisi de l'Estat de Fluxos d'Efectiu” (Conferència 18 de desembre 2017) - ACCID\n“Anàlisi de l’Estat de Fluxos d’Efectiu” (Conferència 18 de desembre 2017)\nEl dilluns 18 de desembre es va celebrar a la Universitat de Vic-Universitat Central de Catalunya, la conferència “Anàlisi de l’estat de fluxos d’efectiu” impartida per Núria Arimany i Carme Viladecans, professores del Departament d’Economia i Empresa de la Facultat d’Empresa i Comunicació de la Universitat de Vic, acompanyades per Antoni Mora, membre de la Junta Directiva de l’ACCID.\nL’anàlisi d’estats comptables ha anat experimentant canvis rellevants. Primer amb un enfocament patrimonialista donant molta importància al balanç, a través del qual s’analitza la capacitat de l’empresa per fer front als seus pagaments. Segon amb un enfocament econòmic, en el qual el resultat de l’exercici és la peça clau d’aquesta anàlisi i un indicador del bon funcionament de l’empresa. Tercer amb un enfocament de caràcter financer, posant en relleu que, per a la supervivència de l’empresa, no n’hi ha prou amb generar beneficis si no que també és necessari conèixer la capacitat de generar un determinat nivell d’efectiu. Amb l’elaboració de l’Estat de Fluxos d’Efectiu (EFE) es pretén donar informació sobre la tresoreria de l’empresa, no pretenent substituir en cap cas la que es desprèn de l’anàlisi convencional, que s’obté a partir del balanç i del compte de pèrdues i guanys. Cal establir, per tant, una complementarietat entre la informació que es pot extraure de l’anàlisi dels cinc documents que integren les comptes anuals, perquè només d’aquesta manera serà possible tenir una visió global de la situació patrimonial, econòmica i financera de la empresa.\nTots els assistents a la conferència, que van voler, van poder adquirir el llibre “MASTER EN CONTABILIDAD”, a un preu especial.


Govern espanyol, patronal i sindicats s'emplacen a dijous per continuar negociant els ERTO enmig d'un clima optimista La República\nGovern espanyol, patronal i sindicats s’emplacen a dijous per continuar negociant els ERTO enmig d’un clima optimista\nACN Madrid.-El govern espanyol, la patronal i els sindicats s’han emplaçat a dijous per continuar negociant la pròrroga dels Expedients de Regulació Temporal d’Ocupació (ERTO) després que la reunió d’aquest […]\nACN Madrid.-El govern espanyol, la patronal i els sindicats s’han emplaçat a dijous per continuar negociant la pròrroga dels Expedients de Regulació Temporal d’Ocupació (ERTO) després que la reunió d’aquest dilluns acabés sense acord però enmig d’un clima optimista i d’entesa. El divendres passat es va assolir el consens d’allargar el mecanisme fins al 31 de maig. L’executiu de Pedro Sánchez proposa ampliar el termini basant-se la pròrroga actual que estableix tres vies per accedir a les exoneracions de quotes a la Seguretat Social, per sectors altament afectats per la pandèmia, per empreses que es vegin obligades a limitar l’activitat o a tancar per culpa de decisions sanitàries, a través dels anomenats ERTO d’impediment i de limitació.\nA la sortida de la reunió, que s’ha allargat fins al vespre, totes les parts han coincidit en qualificar-la de “positiva” i “amb molts avenços”. Dijous vinent es tornaran a trobar a les 15.30 h amb la intenció del govern espanyol de tancar aquest assumpte com més aviat millor, per reduir la incertesa i evitar una altra entesa ‘in extremis’.El ministre d’Inclusió i Seguretat Social, José Luis Escrivá, ha assegurat en un missatge a Twitter que hi ha hagut “una nova reunió molt positiva amb els agents socials per estendre els ERTO fins al maig, amb un gran clima d’entesa”. “Esperem que els serrells pendents es puguin tancar i renovar amb suficient antelació aquest mecanisme, que està sent clau en la pandèmia”, ha afegit el titular de Seguretat Social, encarregat de les exoneracions de quotes.Tant empresaris com sindicalistes consideren que el mecanisme actual funciona bé, tot i reclamar alguns ajustaments, sobretot per la part patronal que vol canvis en el compromís de manteniment de l’ocupació de sis mesos, que encareix els acomiadaments de persones en ERTO; una modificació a la qual s’oposen frontalment els sindicats. Els sindicats han demanat que es canviïn alguns elements de difícil interpretació i que es faciliti el canvi d’un tipus d’expedient a un altre, evitant burocràcia innecessària. D’aquesta manera, es vol que els mecanismes per canviar d’ERTO de limitació a impediment siguin automàtics i es pugui fer amb tan sols la notificació a l’autoritat laboral, apunten fonts sindicals.A diferència del que va passar en l’anterior pacte -que canviava elements importants del model d’ERTO vinculat a la pandèmia-, aquesta vegada es planteja una renovació. “Queda tot exactament igual que estava”, apunta un dels participants a les reunions. Per tant, els empresaris no haurien de fer gaires tràmits al Servei Públic d’Ocupació Estatal (SEPE), a diferència de l’última vegada per demanar un expedient per formar part d’un sector afectat o de la seva cadena de valor o per tenir l’activitat condicionada per les restriccions per combatre la covid-19.


The Daily Avalanche: La nit i el dia\nGalderich 25 d’abril de 2013, a les 0:15\nEp, això és una bona recomanació malgrat que el mes de novembre cau moooooooolt lluny. El demanaré abans del sant!\nAllau 25 d’abril de 2013, a les 0:18\nEt recomano que canviis el dia del sant. Per fortuna, el nostre nom té exemplars al llarg de tot el calendari.\nUnknown 25 d’abril de 2013, a les 8:53\nLa veritat és que el que mostres és molt interessant; per entretenir-se en els detalls. La nit de la darera il·lustració és molt suggerent.\nAllau 25 d’abril de 2013, a les 9:55\nSí, Enric, molt atractiu, oi?


Formació Ocupacional - Centre d'Estudis Politècnics\nPer això, el nostre objectiu principal és proporcionar als treballadores/es i a les persones desocupades una formació ajustada a les necessitats del mercat laboral i afavorir així la productivitat i competitivitat de les empreses, així com la qualificació i promoció de les persones treballadores.\nEls cursos de formació ocupacional proporcionen coneixements bàsics per a fer feines i oficis amb gran demanda de personal a diversos sectors. Solen ser cursos subvencionats i, per tant, gratuïts. Els cursos subvencionats varien anualment. La durada i el contingut són variables, i per a accedir-hi, s’ha d’estar inscrit al Servei d’Ocupació de Catalunya i disposar d’uns requeriments acadèmics o fer una prova de competències específica segons cada cas.\nCentre d’Estudis Politècnics organitza cursos subvencionats per treballadors en actiu i desocupats, i formació a mida per empreses, ja que som un centre autoritzat pel Servei d’Ocupació de Catalunya per l’organització i impartició de Certificats de Professionalitat.\nEl Certificat de Professionalitat és un document oficial que acredita a qui l’obté que és competent professionalment per a desenvolupar una activitat laboral de forma correcta i d’acord amb les exigències del mercat laboral.\nTots els Certificats de Professionalitat que imparteix el Centre d’Estudis Politècnics són en modalitat presencial. Tot i això, s’està treballant perquè en un futur no gaire llunyà, es puguin cursar els mateixos Certificats, via online.\nCertificats de Professionalitat actualment homologats a Centre d’Estudis Politècnics\nEls Certificats de Professionalitat que tenim actualment homologats, i que podrien ser impartits tant a nivell de subvenció com privat, són els següents:\nCertificats de Professionalitat subvencionats atorgats pel 2017-2018\nNivell Hores Inici Final\nActivitats de gestió administrativa Nivell 2 Hores 920 Inici 28/10/2019 Final 09/09/2020\nÉs important revisar els requeriments exigits per poder accedir a qualsevol d’aquests Certificats de Professionalitat. Aquests requeriments, que varien en funció del nivell del Certificat, venen definits a la fitxa de cadascun dels Certificats.\nA més dels Certificats de Professionalitat,\nCentre d’Estudis Politècnics ofereix:


Una noia de 21 anys atropellada al carrer Bonaire a Lleida - Teleponent\nInici Actualitat Una noia de 21 anys atropellada al carrer Bonaire a Lleida\nUna noia de 21 anys atropellada al carrer Bonaire a Lleida\nLa policia ha tallat al transit els carrers Bonaire i Sant Martí durant una mitja hora\nUna noia de 21 anys ha estat atropellada a la cruïlla entre els carrers Bonaire i Sant Martí de Lleida. Segons han afirmat diversos testimonis, els fets han tingut lloc sobre les vuit del vespre quan un vehícle ha fet marxa enrere i s’ha precipitat sobre la jove que ha estat atesa pels serveis mèdics i traslladada a l’Hospital Arnau de Vilanova en estat lleu.\nDues ambulàncies i quatre patrulles de la Guàrdia Urbana s’han traslladat al lloc dels fets. La policia ha tallat al trànsit els carrers Bonaire i Sant Martí durant una mitja hora.\nArticle anteriorLa Mitja Marató de Balaguer aplega més de 700 atletes\nArticle següentEls Mossos sorprenen a dos lladres a l’interior d’un domicili a Lleida


Entrevista a R.Slavin i N.Madden: transformació educativa basada l'evidència - EduCaixa\nEntrevista a R.Slavin i N.Madden Compartir\nLa transformació educativa basada en l'evidència\nQuè es la reforma educativa basada en l’evidència?\nR. Slavin: La reforma educativa basada en l’evidència significa que els educadors aprenen i implementen programes i practiques que s’ha demostrat que funcionen.\nN. Madden: Quan els educadors prenen en consideració el concepte de reforma educativa basada en l’evidència, generalment comencen abordant un problema que necessita solució, quelcom que han de millorar. Després d’avaluar les seves necessitats, començaran a observar l’evidència i a preguntar-se: segons l’evidència, quin és el mètode més efectiu per millorar aquesta àrea?\nR. Slavin: El problema més gran amb el que ens trobem és que hi ha massa nens que no estan aprenent allò que és bàsic.\nN. Madden: La nostra societat dedica una gran part dels seus recursos a l’educació i aquests mai són suficients. Si no els usem de manera efectiva, utilitzant les evidències d’allò que funciona, llavors no podrem millorar els resultats dels alumnes.\nCom impulsar els líders escolars i quin paper juguen les escoles?\nR. Slavin: Els líders escolars han de convertir-se en consumidors sofisticats de l’evidència científica. Si proveïm a la comunitat escolar d’informació per prendre decisions i podem ajudar-la a utilitzar-la correctament, aquesta serà la millor combinació per obtenir bons resultats a partir de programes que han estat provats.\nN. Madden: Utilitzar evidències significa que les persones canviaran allò que fan. Perquè aquest canvi funcioni han de tenir la possibilitat de parlar entre ells, de planificar, de provar coses i després avaluar allò que han fet amb l’oportunitat que se’ls ha ofert.\nQuins canvis van experimentar les escoles participants?\nR. Slavin: Les escoles que van participar al nostre programa de millora i que van obtenir evidència per valorar les seves necessitats, valorar el seu estat i després escollir un programa adaptat als seus requeriments van obtener millors resultats en capacitat lectora i en matemàtiques.\nN. Madden: La revolució és fern-nos responsables de l’èxit del nostre alumnat, sense excuses.\nR. Slavin: La revolució en educación es produirà quan acceptem la responsabilitat moral de l’èxit de cada nen, i això significa utilitzar l’evidència per descubrir allò que funciona millor i implementar-lo per a cada nen que ho necessiti.\nVideo entrevista a Robert Slavin i Nancy Madden\nEn què consisteixen les evidències educatives i com podem posar-les em pràctica dins l’aula?\nRobert Slavin i Nancy Madden són dos educadors experts en la transformació educativa basada en l’evidència, que consisteix en prendre decisions a partir dels resultats d’investigacions i avaluacions riguroses. I és que, encara que sovint pugui semblar obvi, la realitat de l’àmbit educatiu és que freqüentment s’adopten determinades metodologies, eines i pràctiques per moda. També succeeix que es mantenen determinades dinàmiques ineficaces i costoses per la complexitat que suposa el canviar el model escolar i la pràctica docent.\nEn aquesta entrevista, Slavin i Madden centren la seva atenció en els alumnes, situant-los així en el centre del seu propi aprenentatge, i reflexionen sobre com podem millorar l’educació perquè les evidències tinguin més protagonisme i ens ajudin a generar pràctiques eficaces.\nProfessor, investigador i fundador de Success for All\nRobert Slavin és professor, investigador i actual director del centre d'investigació i reforma en l'educació de la John Hopkins University. És autor i co-autor de més de 300 articles acadèmics i capítols de llibres sobre temes que van des de l'aprenentatge cooperatiu i la reforma escolar integral fins a la integració de la reforma basada en l'evidència.\nFundadora i presidenta de Success for All\nNancy Madden també és professora al centre d'investigació i reforma en l'educació de la John Hopkins University i la seva llarga experiència i resultats com a investigadora constitueixen la base de tots els recursos i iniciatives que es realitzen des de la Success for All Foundation.


L’Urgell participa al ‘Benvinguts a Pagès La Festa’ amb una desena d’establiments - Tàrrega Televisió\nUna desena d’establiments de l’Urgell participen en la nova edició del ‘Benvinguts a Pagès La Festa’, que es durà a terme el pròxim cap de setmana del 2 i 3 d’octubre arreu de Catalunya.\n‘Benvinguts a Pagès La Festa’ és un cap de setmana per conèixer les explotacions, ramats, cellers i obradors participants i veure en primera persona com s’elaboren els productes de proximitat de les diferents comarques. Dues jornades amb activitats pensades per a un públic familiar, per viure una gran experiència i omplir el rebost comprant directament a pagesos i productors.\nA més a més, l’oferta del ‘Benvinguts a Pagès La Festa’ es complementa amb la participació de restaurants, que treballen amb productes de proximitat, allotjaments rurals i activitats complementàries.\nL’Urgell compta amb 10 establiments participants\nL’Urgell participa en l’esdeveniment amb una desena de propostes en vuit pobles de la comarca. Concretament, hi participen l’explotació Ametlles Masia Sinyó de Tornabous; els restaurants Cal Menut de Belianes, La Cava de Tàrrega, Níam Restaurant de Tàrrega i Vallbona Cafè de Vallbona de les Monges; i els allotjaments Ca la Bet de Claravalls, l’Antiga de Tàrrega i El Pati de Cal Espardenyer de Vallbona de les Monges.\nVisita guiada al poble de Verdú\nCoincidint amb la proposta, l’Oficina de Turisme de Verdú organitza una visita guiada al nucli antic del municipi. L’activitat inclou la visita al Castell, l’Església de Santa Maria i el Santuari de Sant Pere Claver, per un preu de 5 euros.\nFestival Tastasons de Preixana\nEl dissabte 2 d’octubre, també tindrà lloc a Preixana el festival Tastasons. Es tracta d’un esdeveniment gratuït que combina música i gastronomia amb la degustació de productes de proximitat per promocionar el patrimoni natural del territori i la varietat de productors agroalimentaris de la comarca.\nTotes les visites gratuïtes a les explotacions s’han de reservar prèviament a través de la pàgina web https://benvingutsapages.cat/participants-2021/#!/comarca/urgell, on les persones interessades trobaran tota la informació de contacte dels establiments i les ofertes especials per al cap de setmana de la festa de la pagesia.\n‘Benvinguts a Pagès La Festa’ és una iniciativa de la Generalitat, a través del Departament d’Agricultura, Ramaderia, Pesca i Alimentació, de l’Agència Catalana de Turisme i de la Fundació Alícia, i compta amb la col·laboració dels Consells Comarcals, consorcis i oficines de turisme i diverses entitats i associacions del sector.\nDes de l’Àrea de Turisme del Consell Comarcal de l’Urgell s’està promocionant el Benvinguts a Pagès a l’Urgell, per tal que tingui ressó i hi participi força gent.


Catalá adverteix que els PGE no inclouen en 2021 inversions perquè València deixe de ser el semàfor roig d'Europa | Valencia Extra\nLa portaveu del Grup Popular, María José Catalá, ha advertit hui a l’inici del Ple de l’Ajuntament que en la proposta de Pressupostos Generals de l’Estat (PGE) per a 2021 no hi ha consignació per al túnel passant, el canal d’accés a l’estació central i per al soterrament de les vies de Serreria”.\nLa falta d’inversions en aquestes infraestructures, ha assenyalat, “continua condemnant a València a ser el semàfor roig ferroviari de València”, i ha afegit que “deixa sense solució el corredor Mediterrani a la ciutat, amb un mur de via que li condiciona el desenvolupament econòmic i urbanístic, així com la sostenibilitat mediambiental de la ciutat en retardar projectes tan importants com el parc Central i la prolongació del jardí del Túria”.\nLa portaveu del PP ha recordat que en els pressupostos de 2018, que segueixen encara en vigor, hi havia consignades inversions pluriennals per al túnel passant. En concret, 1M€ per a 2018, 2,2 per a 2019, 94M€ per a 2020 i 210M€ per a 2021.\nD’altra banda, ha valorat positivament que s’incloguen una ajuda de 38M€ per al transport metropolità i que l’Estat assumisca el deute de la Marina, però adverteix que el palau de les Arts i el museu de Belles arts i el Nacional continuen estant marginats respecte a grans contenidors culturals de Madrid i Barcelona.\nSobre el deute del consorci de la Marina, ha assenyalat que l’assumpció del deute “suposa una auto esmena del PSOE”, que va ser qui va marginar a la ciutat de València quan el govern del president Zapatero no va finançar directament les obres d’aquesta infraestructura per a l’America´s Cup, mentre que sí que ho va fer amb projectes similars a Sevilla, Saragossa i Barcelona per als grans esdeveniments que van albergar.\nL'Ajuntament de València destaca la "contenció" de la ciutadania en les seues visites als cementeris


En relació amb el model de carta que es va fer arribar als membres de l’ANC per a enviar als diputats de la CUP amb l’objectiu que donessin el màxim suport a la Declaració de Sobirania\nL'Assemblea Nacional Catalana (ANC) ha fet públic uns aclariment sobre les cartes adreçades als diputats de la CUP-AE amb l’objectiu que donessin el màxim suport a la Declaració de Sobirania que es votava al Parlament.\nL'ANC considera que "algun passatge del text pot haver estat llegit en un sentit contrari a la nostra intenció i per això demanem disculpes a tots els membres de la CUP que es puguin haver sentit desconsiderats per part de l’ANC per aquesta raó".\nEn aquest escrit, l'entitat vol deixar ben clar que l’objectiu ha estat en tot moment ajudar a augmentar el suport a una Declaració que consideràvem i considerem important en el procés cap a la independència, "una Declaració que és vista a nivell internacional com una primera prova de suport parlamentari al procés, i que per això necessitava i necessita el suport explícit i clar de la totalitat de l’independentisme, tot mirant de superar possibles perills d’ambigüitat".\nL'ANC és conscient, diu textualment "que la CUP, com altres partits catalans, ha estat, és i continuarà sent fidel al país i present en la lluita per a la independència de tota la nació catalana. No tenim cap dubte que, en els moments decisius, la CUP tindrà sentit d’Estat i aprovarà mesures operatives que facin avançar el país cap a la llibertat".\nFinalment, l'entitat manifesta la seva voluntat de continuar dialogant i afavorint el diàleg entre els diferents grups polítics en la mesura de les nostres possibilitats, per a ajudar a fer cada dia més forta i clara l’acció de tot l’independentisme.\nDavid Fernàndez, a peu de Parlament explica el posicionament als independentistes concentrats


INFO RÀDIO CALELLA: de setembre 2010\nL'interès que ha despertat a Calella el naixement de l'Aula d'Extensió Universitària va quedar demostrat ahir dimarts. No cabia ni una agulla a la sala on es va celebrar la conferència inaugural del primer curs. Aforament complet, majoritàriament de gent gran, per seguir les explicacions de l'economista i president de Justícia i Pau, Arcadi Oliveras, sobre les finances ètiques. Amb ell, l'Aula enceta la programació per aquest trimestre que, fins a mitjans de desembre, inclou un total 10 conferències de periodicitat setmanal sobre antropologia, història, noves tecnologies o cultura i arquitectura. La primera, sobre identitat, impartida pel sociòleg Salvador Cardús.\nL'Aula d'Extensió Universitària de Calella ofereix una programació formativa de nivell universitari a persones adultes. El curs 2010-2011, el primer, es va inaugurar dimarts al capvespre amb una conferència de temàtica econòmica a càrrec del president de Justícia i Pau. L'acte obert a tothom va omplir de gom a gom la sala, en consonància a l'acollida que està tenint aquesta iniciativa, nova a Calella. Va aplegar desenes de persones que, aquest trimestre, podran ampliar els seus coneixements. Arcadi Oliveras en declaracions a Ràdio Calella ha dit que té "la sort d'anar a diferents aules de gent gran, la veritat és que no totes amb l'audiència que trobo aquí. És una iniciativa no únicament perquè la gent gran té molta capacitat d'actuació sinó que demostra interès pels temes socials, pels temes col.lectius, que no únicament ha de tenir la gent jove sinó que té la gent gran que tenen aquella saviesa pròpia de la seva edat i que permet canviar moltes coses”.\nL'Aula calellenca compta actualment amb poc més d'uns 150 socis que podran participar en la programació formativa, tancada ja per aquest primer trimestre. Assistiran cada dimecres a una conferència de temàtica diversa: Egipte, la Ruta de la Seda, la Guerra de Successió, Joan Maragall, l'arquitectura gaudiniana o matemàtiques didàctiques.\nUna oferta de qualitat, que possibilita ampliar coneixements i l'enriquiment personal sobretot, però no únicament, a la gent gran. I el cost és mínim. Ho ha dit la presidenta de l'entitat calellenca, Sílvia López: qui ha dit que tenen "socis patrocinadors i socis protectors que són empresaris de tot tipus de negoci que han contribuït per tal que la quota d'accés pugui ser gairebé simbòlica”.\nL'Aula d'Extensió Universitària de Calella està vinculada a la Universitat Pompeu Fabra, la qual s'encarrega de la supervisió dels continguts que s'imparteixen, per així garantir-ne la rigorositat.\nCap incidència a Calella durant la jornada de vaga general del dimecres dia 29 de setembre, convocada pels sindicats contra la reforma laboral impulsada pel Govern de Zapatero.\nEl seguiment de l'aturada entre els comerciants ha estat mínim. Segons ha confirmat a aquesta emissora la vicepresidenta de l'Associació de Comerciants Calella Centre Comercial, només un establiment associat ha baixat la persiana per secundar la vaga. De fet, els establiments associats tenien total llibertat per decidir si obrien o no, i ho han pogut decidir amb llibertat ja que, segons Montse Cordón, a la nostra ciutat no hi ha hagut cap piquet que fes tancar les botigues.\nLa Policia de Calella va confirmar a l'Info vespre d'ahir que no s'havia registrat cap incident a la nostra ciutat durant tota la jornada.\nEl Maresme escalfa motors de cara al Challenge Costa de Barcelona-Maresme d'aquest diumenge. na prova reservada per als que han de ser homes i dones de 'ferro' tenint en compte les grans distàncies que hauran de completar en natació, bicicleta i cursa a peu. Els maresmencs estaran representants per un equip de 34 esportistes que la disputaran amb l'equipació de la secció de triatló del Club Atletisme Calella. Gent de Calella, Sant Pol, Pineda de Mar, Santa Susanna o Malgrat de Mar. Entre elles, una sola dona. Núria Sauleda que l'any passat, juntament amb les seves dues companyes d'equip, no va poder finalitzar-la en patir un accident mentre circulava en bicicleta per la carretera Nacional2.\nEl Team Calella Triathlon s'entrenava ahir a la zona esportiva de La Muntanyeta, a tan sols quatre dies per la gran cita. Part dels 34 triatletes de l'equip que participaran al Challenge escalfaven les cames sota l'atenda mirada del seu entrenador.\nPorten mesos preparant-se. Per alguns serà el seu primer triatló de llarga distància i d'altres ja van comprovar la duresa del Challenge l'octubre passat. Aquest diumenge, el Team Calella serà l'equip més nombrós de la prova. Han passat de tenir-hi set esportistes, en la primera edició, a la trentena actual. Una xifra rècord que supera totes les previsions. "Tindrem a la graella de sortida quatre equips de relleus i 22 integrants individuals, en total una quarantena de participants", ha detallat el directiu del Team Manel Vicente.\nNo tots són esportistes de trajectòria però la creació de la secció de triatló dins el Club Atletisme Calella els ha acabat engrescant a superar aquest gran repte personal. Arriben molt ben preparats després de molt temps entrenant-se sis dies a la setmana, perfeccionant cadascuna de les disciplines.\nLes lesions han impedit que el Team pugui presentar-se amb un equip de relleus femení; però amb la samarreta de l'equip hi competirà aquest cop de forma individual la triatleta que es va accidentar en la primera edició. Ella és de Sant Pol de Mar i és que el grup representarà tota la comarca.\nL'equip admet que el suport del públic és clau per a superar els moments durant la cursa en què les forces fallen. Demanen que se'ls animi a ells, i a tots els participants.\nAmb un programa en directe des de la Fira de Calella i l'Alt Maresme, Ràdio Calella va celebrar amb la seva audiència el seu trentè aniversari.\nHi va haver moments emotius, on es van recordar inicis i anècdotes de l'emissora que van explicar alguns dels seus protagonistes, com ara el locutor Quimet Pedemonte, que fa el seu programa "El Dominical" des dels inicis de l'emissora.\nEl programa especial, conduït per Vadó Itchart, Sònia Montañola i Enric Sánchez, va estar farcit de molts moments còmics a càrrec de l'equip dels programes “Teràpia de Show” i “Leit Nait”.\nUn dels moments especials va ser l'aparició del doble del jugador del Barça, Andrés Iniesta.\nLa vetllada va servir per presentar la nova temporada radiofònica; una programació que s'estrena el 4 d'octubre i que està marcada per la continuitat dels programes de l'anterior temporada.\nMiquel González va ser el guanyador d'una estada a Andorra d'un cap de setmana i al balneari de Caldea per a dues persones entre els oients que durant una setmana van participar al sorteig patrocinat per Aritur Viatges.\nEl grup musical Canela Flaca va amenitzar un programa que va servir per commemorar els 30 anys d'una de les ràdios pioneres a la comarca.\nEl Calella va guanyar el Juventus aquest cap de setmana per 1 a 4.\nAmb aquesta victòria els d'Antonio Navas són onzens ja que sumen 4 punts, al també haver empatat un partit. En aquest inici de lliga només han encaixat una derrota.\nTranquil·litat de moment a la ciutat de Calella en aquestes primeres hores de la vaga general convocada pels principals sindicats estatals. Un 29-S que es viu amb certa normalitat, segons informen des de la Policia Local de Calella.\nPrecisament, durant tot el dia d'avui hi ha 2 patrulles en cotxe i 2 agents motoritzats que vetllen per la seguretat i per evitar possibles incidents.\nDes de l'Ajuntament de Calella informen que també es respira normalitat al consistori ja que pràcticament la majoria de treballadors no secunden la vaga. On sí s'han decretat serveis mínims és al departament d'Educació.\nDes de Ràdio Calella farem un seguiment especial sobre tot allò que pugui passar durant el llarg del dia d'avui.\nD'altra banda, i amb motiu de la vaga general, es manté la programació habitual però no s'emetrà la fórmula matí locutada ni s'emetrà el programa Boulevard Pop.\n60.000 persones han visitat la trentena edició de la Fira de Calella i l'Alt Maresme, dades facilitades per la Regidoria de Fires de l'Ajuntament de Calella. Espectadors d'una mostra multisectorial que, enguany, s'ha complementat amb la Fira del Món Geganter que s'ha instal.lat en el sector annex del Passeig Manel Puigvert.\nLa Fira de Calella i l'Alt Maresme ha estat, aquest passat cap de setmana, punt de visita obligada de molts ciutadans de la comarca. Han pogut triar i remenar a les parades de bijuteria, tèxtil o decoració. Als estands de productes gastronòmics s'han ofert tastos de formatges o embotits; i hi havia zones específiques dedicades a les entitats i associacions locals i comarcals on informaven de la seva activitat.\nUna oferta firal que majoritàriament agrada als visitants. No tant el fet de pagar entrada, una opinió que es repeteix cada any en fer balanç dels continguts de la Fira. Ben valorat i alhora tradicional és el vermut a la carpa de l'Associació de Voluntaris i Amics de l'Hospital, on es creen veritables cues diumenge al migdia. Un ritual esperat que es comparteix amb família i amics.\nEl factor novetat l'aporta la zona del monogràfic, on s'hi instal·len les parades del territori convidat. Ho ha estat Xile, Àsia o ciutats espanyoles com Burgos. En el seu trentè aniversari, la Fira ha volgut ser aparador de la cultura, tradició i folklore dels Països Catalans.\nVa ploure, pràcticament diluviar divendres a la tarda, l'únic moment que la fira es va buidar. La resta de dies, entre dijous a la tarda i diumenge, els visitants han pogut assistir a xerrades o els concerts de Dept o Detotarrel. També propostes per al públic infantil.\nLa Fira de Calella i l'Alt Maresme, amb 30 anys d'història, sembla continuar superant l'examen dels visitants.\nEls agents de la Policia Local de Calella han celebrat aquest dilluns al migdia la festivitat del seu patró, Sant Miquel. Una diada en què es reconeix públicament els mèrits dels agents que han participat en actuacions d'urgència i de servei al ciutadà. Una jornada marcada per les crítiques a la nova campanya del telèfon d'emergències 112, impulsada per la Generalitat en què no es té compte als agents de la Policia Local.\nLes policies locals de Catalunya celebren aquests dies la festivitat del seu patró, Sant Miquel Arcàngel. En el cas de Calella ha estat aquest dilluns. Un acte senzill de reconeixement públic a la tasca que realitzen els agents. El cap de la Policia Local ha destacat que en temps de crisi el paper de l'agent local és molt important perquè garanteix la convivència i la seguretat ciutadana. Són moments, segons Joan Vilademat, en què la crispació i el conflicte social augmenta i els ànims dels ciutadans estan a flor de pell. Tot i això, a Calella la situació és tranquil·la. Vilademat ha dit que "tot el tema delictiu a nivell global ha repuntat una mica però a nivell del nord del Maresme ha baixat”.\nTant Joan Vilademat com el regidor de Governació, Jaume Palet, han coincidit a criticar la nova campanya d'emergències del número 112 de la Generalitat en què no es té en compte la tasca dels agents de les policies locals. Jaume Palet ha assenyalat que a Calella l'estiu ha estat un dels més tranquils que es recorden en els últims anys “En dades... crec que seran molt positives quant al descens de la delinqüència. Crec que podrem dir que ha estat un dels estiu més tranquils dels últims quatre anys”.\nPer la seva banda, l'alcalde de Calella, Josep Maria Juhé, ha animat durant el seu parlament els agents a continuar amb la seva tasca de servei malgrat les dificultats actuals derivades de la crisi.\nJuhé creu que en temps de dificultat i manca de recursos és quan surt el component més humà de les persones. Durant l'acte de celebració del dia de la Policia Local de Calella també s'han distingit algunes entitats que han col·laborat amb el cos. És el cas dels ADF's de l'Alt Maresme que cada any participen al dispositiu de seguretat de la cavalcada de reis o de la Challenge que precisament es celebra el proper diumenge.\nPublicat per Serveis Informatius Ràdio Calella a 13:22 Enllaços a aquest missatge\nAquest cap de setmana s'ha disputat la primera fase de l'Open Catalunya. A Calella s'han disputat les proves femenines, l'aleví, la juvenil i la sènior.\nA la categoria Sènior A, Pere Navarro, del Termotur Calella, s'ha proclamat campió de la categoria al desfer-se del seu company d'equip, Joan Moregó a semifinals, per 3 a 2. Moregó va acabar tercer.\nEn sènior B, Adrià Mallorquí, Josep Sánchez i Manuel Carmona van participar a l'Òpen Sènior B però no van poder superar la fase de grups.\nEn femení A, Jèssica Hernández, del Suris Calella, es va tornar a proclamar campiona de la primera fase de l'Open Catalunya Femení. Hernández va guanyar a la final a Cristina Vico del Ripollet.\nEn femení B, Judit Roca del Suris va quedar subcampiona del B.\nEn juvenil B, Joaquim Pedemonte de l'Edelma Calella va quedar campió de l'Open B Juvenil. D'aquesta manera puja a l'A. Qui no ho va aconseguir va ser Marc Riudavets que es va quedar a les portes després de quedar 4rt.\nPublicat per Serveis Informatius Ràdio Calella a 12:52 Enllaços a aquest missatge\nL'empresa que gestiona el servei municipal de bus entre Calella i Pineda de Mar, Barcelona Bus, ha donat a conèixer els horaris de demà dimecres, dia de vaga general.\nEn compliment dels serveis mínims decretats, només circularan el 25 per cent dels autobusos. D'aquesta manera només circularan 3 autobusos al matí i tres a la tarda. Concretament, i pel que fa a la línia Pineda de Mar-Hospital de Calella, hi haurà servei a les 6:40, a les 7:40 i a les 8:40. A la tarda a les 17, 18 i 19.\nPel que fa a la línia en sentit Hospital Calella-Pineda de Mar, hi haurà servei a les 7:05, 8:05 i 9:05 del matí i a la tarda a les 17:25, 18:25 i 19:25.\nTambé hi ha un telèfon d'informació per a qualsevol dubte. És el 902 13 00 14.\nEl jugador del Barça Borges Iker Romero ha donat suport a la Unió Esportiva Handbol Calella visitant el seu estand a la Fira de Calella i l'Alt Maresme.\nIker Romero va provar el seu llançament a la Fira de Calella i l'Alt Maresme. La nova presidenta de la Unió Esportiva Handbol Calella l'havia convidat a visitar l'estand del club i el jugador del Barça Borges hi va aparèixer diumenge a la tarda.\nDesprés de parlar amb els representants de la UEHC i amb l'alcalde, alguna que altra foto i autògrafs, Romero va tocar pilota. Se'l va reptar, a ell i a l'alcalde, a col.lar-la per alguna de les cinc anelles penjades a la porteria.\nEl primer llançament va servir d'escalfament per a tots dos. Van canviar de pilota i, a la segona, el lateral blaugrana va fer diana a l'anella de l'escaire dret. L'alcalde no va encertar-la per segon cop. Van provar-ho una tercera vegada i res de res, cap dels dos.\nIker Romero, amb la seva presència a la Fira, va voler donar suport a la Unió Esportiva Handbol Calella, com un dels clubs que promocionen la pràctica de l'handbol entre els nens. És la primera visita que feia a Calella, on hi té algunes amistats i on té pendent presenciar el torneig d'handbol platja que s'hi celebra a principis de juliol.\nAvui dimarts a partir de 2/4 de 7 de la tarda a la sala d’actes del Casal L’Amistat, tindrà lloc la inauguració del curs 2010-2011 de l’Aula d’Extensió Universitària de Calella.\nL’acte comptarà amb la presència de l' alcade de Calella, Josep Maria Juhé, la presidenta d’AFOPA, Montserrat Lamúa i Arcadi Oliveres, professor del Departament d’Economia Aplicada de la UAB i president de Justícia i Pau que impartirà la conferència inaugural “Finances ètiques per a un món millor”.\nEn el marc de la Fira de Calella i l'Alt Maresme, ahir diumenge a la tarda es van lliurar els premis del Dinovè Trofeu Rafel Carpinell de Fotografia que impulsa Foto-Film.\nEl Premi d'Honor “Trofeu Rafel Carpinell” ha estat per a Jaume Forest. Aquesta categoria està dotada amb 120 euros i una pintura original de l'artista Kiku Serra.\nEl segon premi ha anat a parar a Quim Botey. En aquest cas ha rebut un trofeu i 60 euros. En tercer premi dotat amb 30 euros i un trofeu ha estat pel jove Joan Maria Arenaza.\nPublicat per Serveis Informatius Ràdio Calella a 12:41 Enllaços a aquest missatge\nCalella tindrà ple protagonisme aquest vespre-nit a la programació d' M2. A les vuit del vespre s'emet el programa especial Fira de Calella i l'Alt Maresme 2010. Durant una hora els oferirem amb imatges, paraules i música tot allò que ha passat al llarg dels 4 dies que ha durat la trentena fira que enguany ha tingut els Països Catalans com a monogràfic.\nRecordem que a 2/4 de 10 s'emet també per M2 l'entrevista amb l'ex president de la Generalitat, Jordi Pujol, amb motiu de la seva visita a la Fira de Calella.\nEl programa especial de la Fira es repeteix a les 10 de la nit.\nTot i el mal temps, els calellencs han sortit al carrer per celebrar la seva Festa Major de la Minerva, a la que es va posar el punt i final ahir dijous amb focs i traca. Música, activitats infantils, teatre i actes tan arrelats a la ciutat com la Mostra de plats casolans, la cercavila dels gegants o els concerts de tarda han completat una programació pensada per grans i petits.\nFocs d'artifici per acomiadar la Festa Major de la Minerva de Calella d'aquest 2010. Tot i l'amenaça de pluja, constant durant la tarda, els calellencs van apropar-se dijous fins al passeig de mar per veure l'espectacle de llums, color i soroll que tancava una intensa setmana d'activitats, per a tots els gustos i que han comptat amb la participació fidel dels veïns. Ho ha dit la regidora de Cultura de Calella, Pilar Rocafort qui ha admès la dificultat d'arribar a tots els públics. Rocafort ha remarcat però que "s'intenta fer una programació diversificada, per a tots els públics, però han estat activitats molt participatives”.\nEs va iniciar amb el pregó a càrrec de la poetessa i actriu calellenca Concepció Organ, acte marcat per una pluja que ha aparegut de forma intermitent durant aquesta última setmana i que va obligar a suspendre algun dels actes programats.\nHi ha hagut música a diari, gràcies al Festival de Jazz i Blues o als concerts de Barrakes que van portar la festa a les nits de la Festa Major. Es van presentar els nous gegantons de la Colla de Geganters i Grallers, una rèplica a petita escala d'en Quirze i la Minerva, els gegants de Calella.\nTots van poder conèixer l'origen de la festivitat de la Minerva perquè ella n'ha estat l'eix programàtic. S'hi van incloure dues propostes teatrals: una a càrrec de la formació “Divinas”, que va omplir la Sala Mozart, convertint-la en un club dels anys 30. L'actor Pere Arquillué va desembarcar al Teatre Orfeó per representar el “Primer amor”, una història de Samuel Beckett. Arquillué, que participa a la sèrie La Riera de TV3, va parlar a micròfons de Ràdio Calella i va manifestar que ha sigut un treball una mica especial, "ja que és un text que no és teatral sinó que és un relat".\nPeix, marisc, carns i dolços. Tot tipus de plats es van exposar a la mostra gastronòmica a benefici de l'Associació de Voluntaris i Amics de l'Hospital Sant Jaume, el veritable acte social de Festa Major de Calella. No hi ha ningú que se la perdi, és el moment de comprovar la destresa de veïns, restaurants o hotels amb els fogons. Alguns es van haver de conformar amb mirar-se els plats, altres els van tastar. Els que van entrar al sorteig.\nPublicat per Serveis Informatius Ràdio Calella a 15:31 Enllaços a aquest missatge\nEsquerra Republicana de Catalunya proposa que Calella es declari ciutat moralment exclosa de la Constitució Espanyola.\nEl grup municipal ha presentat una moció, que se sotmetrà a votació en el proper ple, com a mostra de rebuig a la sentència del Constitucional sobre l'Estatut. Un gest simbòlic que, segons els republicans, reforça el dret democràtic de decidir lliurement el futur de Catalunya. Ho ha explicat la presidenta dels republicans calellencs, Pilar Rocafort qui ha dit que “hi ha un tribunal que no ha respectat el poble de Catalunya, que no ha tingut en compte la seva voluntat, que ha escapçat un Estatut ja escapçat... Per tant ens declarem moralment exclosos d'aquest tribunal amparat per una Constitució que ha caducat i que no hi ha capacitat ni voluntat de voler-la reformar. Per això els republicans se senten fora de la Carta Magna i, per tant, volen avançar cap al procés de llibertat nacional”.\nEsquerra Republicana de Calella ha entrat la moció al registre en solitari tot i que espera que d'altres partits amb representació plenària s'hi afegeixin o, si més no, estiguin disposats a consensuar-la.\nDiversos polítics visitaran durant aquest cap de setmana la Fira de Calella i l'Alt Maresme.\nDemà dissabte l'expresident de la Generalitat, Jordi Pujol, farà un recorregut entre les 6 i les 8 del vespre per tot el recinte firal acompanyat pels regidors de CiU a l'Ajuntament. Demà, i també a les 6 de la tarda, hi serà a la fira el diputat d'ERC al Congrés Joan Tardà, mentre que diumenge serà el torn de la diputada al Parlament de Catalunya, Maria Mercè Roca.\nAlerta activada a última hora. El Servei de Meteorologia del Consell Comarcal anuncia tempestes localment fortes i abundants, principalment al centre i nord de la comarca. L'alerta avisa que la franja horària amb més perill serà la compresa entre les 3 de la tarda i les 9 del vespre d'avui.\nNoves dates per als actes de Festa Major cancel·lats per la pluja\nLa Regidoria de Cultura de Calella ha posat noves dates per als actes de la festa major que es van haver de cancel·lar per la pluja.\nAvui divendres a partir de 2/4 de 8 a la Plaça Catalunya es farà el tastet de salsa i merengue i la degustació del “morocho” i la “carne en palito” que faran els membres de l'Associació d'Equatorians de l'Alt Maresme.\nD'altra banda, el proper 2 d'octubre a 2/4 de 9 del vespre a la Plaça de l'Església es farà el tastet de tango i la degustació de “choripán” a càrrec de German i Cecília, del Grup Milonga La Cachusa de Calella.\nAquest dijous a la tarda s'ha inaugurat la Fira de Calella i l'Alt Maresme,. Una mostra que té lloc al Passeig Manuel Puigvert i que aquest any celebra els seus 30 anys d'existència. La inauguració es va fer coincidir amb la festivitat de La Minerva.\nAmb el tall de la cinta inaugural, a càrrec del conseller Josep Huguet, la Fira de Calella i l'Alt Maresme ha obert les seves portes aquest dijous a la tarda.\nHuguet, en la inauguració d'aquesta mostra multisectorial que arriba a la seva trentena edició, ha destacat les principals funcions de les fires: l'econòmica, la de mostrar la feina que fan les entitats; i la de ser un lloc de festa. També ha remarcat el bon moment de la cultura catalana després de la fira de Frankfurt i el mercat de música viva de Vic.\nEl conseller ha felicitat la mostra calellenca per haver rebut diversos distintius de qualitat que marquen la millora permanent.\nPer la seva banda, l'alcalde de la ciutat, Josep Maria Juhé, ha recordat que la Fira va néixer el 1981 per recuperar la cultura catalana i les nostres tradicions. Igualment ha remarcat la voluntat que ha tingut la Fira d'obrir-se al món. En aquest sentit, ha recordat que en d'altres edicions havien estat convidats en el monogràfic Tortosa, Viella, Galícia, Euskadi, Xile, Mèxic o Àsia.\nAquest any hi ha 134 expositors repartits en 5.000 metres quadrats de recinte. D'aquests, 23 fan referència al monogràfic d'aquesta edició que són els Països Catalans. La resta corresponen a artesans, comerços, espais de lleure, docència, oficis i entitats locals.\nEl jugador d'handbol del Futbol Club Barcelona Iker Romero visitarà l'estand de la Unió Esportiva Handbol Calella, que tindrà a la Fira. Això serà el proper diumenge a partir de les 19h.\nAquest acte s'emmarca dins la nova dinàmica que vol tenir el club, ja que desprès de la marxa d'Enric Barceló al final de la temporada passada, l'entitat ara encapçalada per Anika Jacobson vol intentar agafar més base a la seva escola.\nA banda de la visita de Romero, el club també ha preparat tota una sèrie d'actes i concursos per incentivar la mainada a practicar aquest esport.\nPel que fa el primer equip debutara a la lliga el proper dia 3 d'octubre, contra el Sarrià, un dels equips més potents de la lliga ja que s' ha reforçat molt aquest estiu.\nRàdio Calella retransmetrà demà en directe a les 17h la inauguració de la trentena Fira de Calella i l'Alt Maresme.\nEl cobriment informatiu de la mostra es completarà des de demà mateix i fins diumenge amb un programa diari emès íntegrament des de l'estand de Ràdio Calella, de 19h a 20h.\nDivendres també es faran butlletins informatius des del mateix escenari, i dissabte i diumenge a les hores en punt s'oferiran agendes d'activitats de la Fira des del nostres estudis centrals.\nLa programació de la Fira de la ràdio es completa amb un programa especial en directe des de la carpa que tindrà lloc diumenge a dos quarts de nou del vespre.\nPublicat per Serveis Informatius Ràdio Calella a 17:50 Enllaços a aquest missatge\nLa regidoria de Serveis Socials demana l'ajut de 10 voluntaris per anar a buscar avis a les residències Obra de Maria i Marisol, per tal de fer un volt a la Fira de Calella.\nLes persones interessades per ser voluntaris es poden adreçar aquest divendres a tres quarts de cinc de la tarda a l'antiga seu de Serveis Socials situada al carrer Sant Antoni.\nPer a més informació poden trucar al 600 84 30 49.\nPublicat per Serveis Informatius Ràdio Calella a 17:49 Enllaços a aquest missatge\nLa Fira de Calella i l'Alt Maresme d'aquest any coincideix amb la Fira del Món Geganter de Catalunya, que també es celebra a la ciutat. És una fira que fa 4 anys que es fa i aplega en un cap de setmana tot el que envolta els gegants.\nA la nostra ciutat hi haurà 40 estands amb totes les Coordinadores de Gegants del Maresme, constructors de gegants, luthiers i empreses relacionades amb aquesta tradició. A part d'això s'ha creat també un espai de conferències on dissabte i diumenge es faran xerrades, i un espai per a fer-hi mostres de balls de gegants. El més destacat, també, són les cercaviles, les ballades i els concerts que es succeiran al llarg del cap de setmana. N'ha fet un resum Jaume Riera, el cap de colla dels Geganters i Grallers de Calella qui ha destacat l'espectacle de la banda del drac.\nDiumenge la festa comença amb un esmorzar popular i després una cercavila que coincideix amb la de Festa Major, que s'hagués hagut de celebrar la setmana passada però que s'ha ajuntat amb la de la Fira per no tenir dues cercaviles en set dies i organitzar-ne només una més espectacular i amb més colles. Al migdia es tanca la Fira, es proclama la ciutat que acollirà la Fira del Món Geganter de l'Any vinent, i es fa un dinar popular per totes les colles, algunes vingudes expressament de ben lluny.\nAquesta fira està organitzada per l'agrupació de Colles Geganteres de Catalunya, la regidoria de Fires de Calella i la Colla de Geganters.\nL'entitat Fotofilm de Calella, dedicada al mon de la imatge estàtica i en moviment, ha preparat diverses iniciatives de cara a la Fira de Calella d'aquest any. Els Gegants de la ciutat, que celebren 75 anys, hi tenen molt a veure.\nFotofilm Calella serà, com cada any, a la Fira de Calella i l'Alt Maresme. Aquest any l'entitat se suma als actes d'homenatge als geganters, en honor al seu aniversari. Hi haurà una mostra de fotografies dels gegants a llocs de Calella on habitualment no hi van.\nFotofilm ha preparat aquesta exposició durant l'estiu. L'entitat, a més, tindrà el seu habitual stand on s'exposarà el projecte de Festimatge de l'any vinent, i una altra iniciativa fotogràfica relacionada amb els Gegants de Calella. Es tracta, segons ha declarat Quim Botey, d'un fotomaton.\nLa mostra de fotografies dels gegants i tota la informació referent als projectes de l'entitat es podrà consultar a partir d'aquest dijous al Passeig Manel Puigvert, en el marc de la Fira.\nPublicat per Serveis Informatius Ràdio Calella a 16:58 Enllaços a aquest missatge\nPublicat per Serveis Informatius Ràdio Calella a 14:52 Enllaços a aquest missatge\nRàdio Calella ha activat aquest dimarts 21 de setembre i en període de proves el servei d'streaming. D'aquesta forma la ràdio, a més de sintonitzar-se al 107.9 FM, també es pot seguir a través d'aquest blog-web.\nAquest servei es posa en marxa coincidint amb el trentè aniversari de l'emissora i en el marc d'una renovació de la pàgina web que tindrà lloc en els propers mesos i que també incorporarà d'altres serveis.\nCalella 2 - Tiana 2: Els de Navas segueixen sense guanyar cap partit en aquest inici de temporada.\nCom la temporada passada, els nostres han iniciat la lliga sense trobar el ritme, ni l' estil ni els resultats.\nA la contundent derrota de la setmana passada al camp de la Peña Morera, en el primer partit de lliga, s' ha de sumar un decebedor empat a 2 gols contra el Tiana; un Tiana que venia d'empatar el seu primer partit de lliga.\nEls calellencs, que aspiren acabar la lliga a la part tranquil·la de la segona regional, ara mateix ocupen la quinzena posició dels vint equips del seu grup, amb només 1 punt.\nEls líders són el Sant Pol i el Peña Morera, amb dues victòries en dos partits.\nA la part baixa hi trobem el Masnou Atletic , Pineda, Juventus, proper rival dels calellencs i Sistrells, equips que encara no han guanyat cap partit.\nDe manera paral·lela a la festa major, Calella també s'adhereix a la Setmana de la Mobilitat Sostenible coincidint amb la celebració de la Setmana Europea de la Mobilitat.\nEn aquest sentit, la Regidoria de Medi Ambient promou, amb el lema “Mou-te amb intel·ligència i viu millor!”, activitats per sensibilitzar-nos a utilitzar el transport públic, desplaçar-se amb bicicleta i caminar. Ahir diumenge va haver-hi una caminada popular per la ruta del corb marí i una visita a les Torretes i al far de Calella.\nAquest dimecres serà el dia Dia del Transport Públic. Els usuaris del servei de Bus Calella-Pineda tindran el viatge de franc durant tot el dia, coincidint amb aquesta celebració. I dissabte que ve a partir de 2/4 de 10 del matí bicicletada popular contra el canvi climàtic pels carrers de Calella. La sortida serà des de la plaça de la Constitució.\nLa Policia Local de Calella ha detingut una persona per un presumpte delicte contra la salut pública després de traficar amb drogues.\nLa detenció es va produir dimecres cap a les 9 del vespre al carrer Diputació quan una patrulla d’agents de la policia local duien a terme un control habitual de seguretat ciutadana. Llavors van localitzar un individu que portava 10 grams de cocaïna distribuïda en 10 paperines d’un gram així com bitllets de curs legal fraccionats. Davant la situació, els agents van procedir a la seva detenció per un presumpte delicte contra la salut pública al presumir que la quantitat repartida en paperines estava destinada a la venda i tràfic i els bitllets podrien ser els guanys de part d’aquesta activitat il·lícita.\nEl detingut i els efectes del delicte han estat posats a disposició judicial.\nCalella i els seus ciutadans continuen immersos en la seva festa major de La Minerva 2010. El tret de sortida ha estat durant el cap de setmana. Divendres però la pluja que queia va deslluir el tradicional pregó que es va haver de fer a la sala d'actes de l'Ajuntament Vell i va anar a càrrec de la poetessa Concepció Organ. El pregó però es tornarà a fer aquest dijous a les 12 del migdia des del balcó de l'Ajuntament, això sí, si el temps ho permet.\nCalella viu intensament la seva festa major de la Minerva 2010. Enrere queda un cap de setmana farcit de diverses activitats lúdiques i culturals com el pregó de festa major, el pregó infantil o la cercavila de gegantons. El pregó però, que aquest any ha anat a càrrec de la poetessa Concepció Organ, es va haver de fer a la Sala d'Actes de l'Ajuntament Vell a causa de la pluja. Va ser, segons ha reconegut l'alcalde de la ciutat a Ràdio Calella, un pregó ple d'emotivitat, fins el punt que es repetirà aquest proper dijous a les 12 del migdia des del balcó del consistori.\nEls amants del jazz també van poder gaudir divendres a l'envelat de festa major de l'actuació de The Walking Stickman Blues Band i The Healers amb un tribut a Van Morrison. Va ser durant el dinovè Festival de Jazz i Blues de Calella.\nCalella ja té pubilla i hereu 2010. Es tracta de Xènia Torres i Pau Bartrolí, tots dos proposats per Companys i Simpatitzants de la Plaça de Catalunya.\nDurant el cap de setmana, i a la mitjanit, han arribat els concerts de Barrakes organitzats per l'Associació Juvenil Les Torretes amb la col·laboració de l'Àrea de Joventut de l'Ajuntament. Segons l'alcalde, també s'han portat a terme amb normalitat i sense els típics problemes de sorolls que poden molestar als veïns.\nPublicat per Serveis Informatius Ràdio Calella a 17:34 Enllaços a aquest missatge\nRàdio Calella celebra aquest setembre els 30 anys amb tota la seva audiència. El punt àlgid de la celebració serà el programa especial que tindrà lloc diumenge 26 de setembre a la Fira de Calella i l’Alt Maresme, escenari que la va veure néixer. I ho farà acompanyada de tota la seva gent, els seus oients, els calellencs i calellenques que dia rere dia renoven la confiança en un mitjà de comunicació proper, històric i de referència per a la ciutat.\nEl programa, presentat per Sònia Muntañola, Salvador Itchart i Enric Sánchez, comptarà amb entrevistes, actuacions musicals i humorístiques, que permetran la participació i la interacció constant amb el públic assistent.\nLa música anirà a càrrec del grup calellenc Canela Flaca, que deleitarà el públic amb la fusió de rumba i bossa nova. L'humor serà servit per l'equip que realitzen els programes Teràpia de Show -a Ràdio Calella- i Leit Nait -m2tv-.\nA l'especial, que començarà a les 20'30h i que també servirà per commemorar els 30 anys de Fira, se sortejarà una estada de cap de setmana a Andorra per a dues persones gentilesa d'Aritur Viatges. Concretament, es regalarà una nit d'hotel de 3 estrelles, esmorzar i dues entrades per anar al balneari de Caldea.\nDurant tot el mes s'intercalen moments d'aquesta història en diverses càpsules que estan integrades dins de la programació habitual de la ràdio.\nL'emissora municipal està gestionada per l'empresa Ràdio Calella Televisió, S.L. que també s'encarrega de part dels continguts dels canals públics comarcals de TDT m1 i m2 TV realitzant programes com: Retrats, De primera, Aixequem el teló, Retro TV i l'Entrevista i cobrint les notícies de l'Alt Maresme.\nTambé Ràdio Calella produeix aquest blog que té una mitjana diària que supera el centenar de visites i que s'ha convertit en un altre punt de referència a nivell informatiu.\nLa detenció es va produir dimecres cap a les 9 del vespre al carrer Diputació quan una patrulla\nd’agents de la policia local duien a terme un control habitual de seguretat ciutadana quan van localitzar un individu que portava 10 grams de cocaïna distribuïda en 10 paperines d’un gram així com bitllets de curs legal fraccionats. Davant la situació, els agents van procedir a la seva detenció per un presumpte delicte contra la salut pública al presumir que la quantitat repartida en paperines estava destinada a la venda i tràfic i els bitllets podrien ser els guanys de part d’aquesta activitat il·lícita.\nRàdio Calella regala una estada de cap de setmana a Andorra per a dues persones per celebrar els seus 30 anys d'història.\nEls oients de l'emissora poden participar al sorteig trucant al 93 766 03 33, enviant un correu electrònic a radio@rtvcalella.cat o via facebook, deixant les dades personals: nom i cognoms i telèfon.\nEl cap de setmana a Andorra en un hotel de 3 estrelles amb règim d'allotjament, nit i esmorzar, se sortejarà en el decurs d'un programa especial que es farà a la carpa de la Fira de Calella i l'Alt Maresme diumenge 26 de setembre a les 20'30h.\nL'estada a Andorra és una gentilesa d'Aritur Viatges i inclou dues entrades per anar al balneari de Caldea.\nEl temps per participar del sorteig s'acabarà el 24 de setembre a les 10h.\nAquest any la Fira d'atraccions de Calella està ubicada a l'aparcament d'autobusos dels Apartaments Toika. És l'emplaçament alternatiu que ha trobat l'Ajuntament per posar-hi les tradicionals parades de cavallets, autos de xoc, tómboles i pesca ànecs. Hi haurà una atracció només a públic adult. La resta serà per a infants. Ja no es munten les atraccions a la platja ni als passejos de mar per evitar que els camions hagin de creuar la via del tren. D'aquesta manera també es guanya espai d'estacionament a prop de la Fira de Calella i l'Alt Maresme.\nHistòricament l'accés a la Fira d'atraccions de Calella sempre ha presentat problemes. Ho ha dit la regidora de Cultura, Pilar Rocafort. Considera que abans, al posar les fires a la platja, els tràilers i camions havien de creuar la via i els més grans no podien. Per això venien només atraccions de poc volum. Ara, a més, hi ha una barana que fa més estret el pas. L'opció de posar la fira a prop del Passeig Manuel Puigvert, doncs, quedava restringida, i més aquest any que l'envelat s'ha construït a l'esplanada de davant el restaurant “La Gavina” i es vol comptar amb tot l'aparcament de RENFE per a visitants de la Fira. Per tot plegat Pilar Rocafort ha explicat que van estudiar diverses possibilitats, fins que es van decidir pel Passeig de les Roques, però es va descartar al parlar amb els veïns.\nLa regidora de Cultura no ha pogut assegurar que aquesta zona per ubicar la Fira sigui la millor, però sí que servirà per esponjar els indrets generadors de soroll i no concentrar totes les molèsties a la zona de mar. Els firaires estan a l'expectativa sobre com anirà aquest any amb aquesta nova ubicació.\nPer evitar el soroll l'Ajuntament ha posat com a condició als firaires que utilitzin un fil musical comú que instal·larà el propi consistori, regulat. El que no es podrà evitar és el soroll propi del funcionament de les atraccions.\nDurant tot el dia d'avui, divendres 17 de setembre, la comarca del Maresme es troba en alerta meteorològica davant la previsió de precipitacions intenses i abundants. Segons ha informat el servei de meteorologia del Consell Comarcal del Maresme, Meteomar, aquesta situació es pot perllongar fins a la mitjanit.\nPublicat per Serveis Informatius Ràdio Calella a 8:41 Enllaços a aquest missatge\nL’Audiència de Barcelona ha condemnat el propietari del Bar Tío Pepe de Calella a pagar 1.400 euros a la Societat General d’Autors i Editors, a l'SGAE per la música que emeten els televisors del local. L’Audiència de Barcelona ha confirmat la condemna que va imposar a l’establiment un jutjat mercantil de Barcelona, arran de la demanda sobre propietat intel·lectual que va presentar la SGAE, l’any 2007, contra el propietari del bar.\nL'SGAE cobra una quota a bars i locals musicals per emetre música protegida amb drets d'autor. Els bars paguen una tarifa i els pubs musicals una altra. El cas del Bar Tio Pepe de Calella rau justament en aquesta qüestió. L'SGAE considera que ha de pagar les dues quotes perquè exerceix les dues activitats. De dia funciona com a bar; i per la nit, com a local de copes, amb ambientació musical.\nEl propietari d’aquest establiment del carrer Valldebanador de Calella va ser obligat a pagar 14 euros mensuals en els anys 2006 i 2007 per la utilització del repertori musical de la SGAE a través dels televisors del bar. D’acord amb la sentència, el propietari del Bar Tio Pepe havia de pagar també uns altres 87 euros cada mes en aquest mateix període, per utilitzar el repertori musical com ambientació, un aspecte necessari per l’explotació del negoci.\nLa portaveu i cap de llista de Convergència i Unió a l'Ajuntament de Calella, Montserrat Candini, valora molt positivament la proposta feta per la presidenta de l'Associació Turística de Calella.\nIsabel Mallol havia demanat en una entrevista a m1 que l'any que ve la Fira de Calella i l'Alt Maresme comptés amb un monogràfic dedicat al Challenge i que aquest s'allargués fins la celebració de la prova esportiva, que té lloc a principis d'octubre.\nCandini ha manifestat que el seu grup està a favor d'aquells productes que reforcen el Challenge i el turisme esportiu i ha dit que “si tinc l'oportunitat de ser l'alcaldessa de Calella posaré tots els instruments necessaris perquè aquesta Fira dintre de la mateixa Fira, que seria la fira de l'esport, tingui un espai, una representació el suficientment digne”\nTot i això, ha indicat que els inicis d'una primera edició sempre són difícils fins que no s'agafa rodatge.\nRecordem que l'alcalde Josep Maria Juhé havia dit que considera que cal treballar, però sense precipitació, per definir el futur de la mostra. Juhé pensa que Calella està agafant força amb l'esport com a motor turístic; cosa que pot reflectir la Fira.\nPer la seva banda, la regidora responsable de la Fira, Maria Carme Campà, també estava oberta a parlar de donar-li un aire esportiu a la mostra i havia avançat, en declaracions a aquesta emissora, que a l'espai que aquest any es dedica a la Fira gegantera s'hi pogués fer una fira esportiva.\nPublicat per Serveis Informatius Ràdio Calella a 17:53 Enllaços a aquest missatge\nAquesta Fira de Calella i l'Alt Maresme l'Associació de Comerciants Calella Centre Comercial proposa una campanya de promoció. Com cada any va lligada al monogràfic. Aquest any, com que són els països catalans, els comerciants proposen un recorregut per la tradició de pastisseria i rebosteria catalana.\n“Aquest setembre et fem la Pasqua”. Aquest és el nom de la campanya dels comerciants de Calella en vistes a la Fira, que es farà del 23 al 26 de setembre al passeig Manuel Puigvert. Les persones interessades en participar hauran de demanar les butlletes als establiments associats, i el dia del sorteig la gent haurà de buscar els premis dins d'ous de xocolata i tortells, tal i com ha explicat Montse Cordón, vicepresidenta Calella Centre Comercial.\nL'Associació de comerciants Calella Centre Comercial també prepara el sorteig on els participants hauran de buscar frases típiques de la ciutat.\nEls regals de La Pasqua són xecs a bescanviar en compres. Hi haurà 17 guanyadors que es repartiran un xec de 500 euros, dos de 300, dos de 200 i 10 de 100.\nPublicat per Serveis Informatius Ràdio Calella a 17:52 Enllaços a aquest missatge\nCiU de Calella ha rebut resposta per part de l'Ajuntament al voltant de la situació actual de l'edifici situat al carrer Cervantes fent xamfrà amb el passatge Jaume Salvador, a la Plaça de Catalunya. La federació nacionalista assegura que l'Ajuntament ha reconegut el precari estat de la casa i es pregunten com és que no s'hi ha actuat de manera més contundent, ja que l'edifici representa un perill per als vianants.\nSegons ha manifestat el regidor convergent Albert Torrent, l'alcalde Josep Maria Juhé els ha informat de les actuacions fetes per garantir la seguretat de l'edifici. Sis decrets d'alcaldia als propietaris i cap actuació de tipus sanitari per part de l'ajuntament. Tot això segons CiU, que també afegeix que només s'havia posat una sanció econòmica als propietaris de l'edifici per tenir-lo en estat precari i no arreglar-lo.\nAra CiU ha dirigit per escrit unes preguntes a l'alcalde sobre perquè mai s'ha fet una inspecció sanitària, i si s'ha demanat als propietaris que un tècnic municipal pogués entrar a la casa i es poguessin apuntalar algunes bigues.\nPublicat per Serveis Informatius Ràdio Calella a 17:48 Enllaços a aquest missatge\nPenya Morera 5-Calella 0: Nefast inici de lliga al camp de la Penya Morera, filial del Badalona i un dels màxims aspirants a guanyar la lliga de segona regional.\nEls nostres, entrenats per Antonio Navas, van rebre un sever correctiu perdent per 5 a 0 en un partit sense història on els locals van merèixer la victòria.\nEl president Josep Ros ha indicat que l'objectiu és mantenir la categoria i estar a la part tranquil·la de la segona regional.\nPublicat per Serveis Informatius Ràdio Calella a 16:46 Enllaços a aquest missatge\nCalella, juntament amb Malgrat de Mar i Santa Susanna són els tres municipis que ha visitat aquest cap de setmana una delegació de 7 periodistes russos especialitzats en turisme per conèixer una part de l'oferta de lleure que ofereix la destinació Costa de Barcelona-Maresme.\nLa delegació va arribar al Maresme el dissabte. Van començar la seva presa de contacte amb el territori a Malgrat de Mar on van visitar els parcs del Castell i Francesc Macià. Després van venir a Calella visitant el Parc Dalmau. I van acabar la jornada a Santa Susanna on van dormir.\nEl programa pel diumenge va incloure una activitat nàutica en catamarà a Santa Susanna. Tot i que la visita s'ha centrat en aquests tres municipis, el Consorci de Turisme va donar informació del conjunt d'oferta de lleure que ofereixen les poblacions de la destinació Costa de Barcelona-Maresme.\nAquest viatge està organitzat per l'Agència Catalana de Turisme en col·laboració amb la Diputació de Barcelona, el Consorci de Promóció Turística del Maresme i els tres municipis que han rebut els periodistes. L'objectiu ha estat donar a conèixer al públic rus l'oferta turística que ofereixen les destinacions catalanes de sol i platja que gaudeixen de la certificació de Turisme Familiar.\nPublicat per Serveis Informatius Ràdio Calella a 15:49 Enllaços a aquest missatge\nERC vol que Calella sigui exclosa de la Constituci...\nLa Fira d'Atraccions, davant els Apartaments Toika...


I quan la Jaia ja coixeja… Arriben els crespells! | Es Liceu\nI quan la Jaia ja coixeja… Arriben els crespells!\nPer inaugurar les receptes de Pasqua què millor que uns bons crespells! Els crespells són un dolç típic de l’època de Pasqua, i són molt fàcils de fer, a més és genial l’aroma que omple la cuina quan els estem fent… Mmmmh!\nQuins records d’infantesa!\nEls nostres alumnes han gaudit molt fent-los! I algunes famílies ens han fet arribar alguns comentaris en relació a com n’eren de bons!\nAprofitam per desitjar-vos unes bones vacances des de l’equip d’infantil.\n← Benvinguda Mia\nDiada Cultural 2019 (actualitzat amb fotos) →


LA BONA CONFITURA: INVENTARI (Un microrelat de Carles Castell Puig)\nPublicat per Jordi Masó Rahola a 10:35\nMaurici 22 de febrer de 2014 a les 10:47\nPam! Ben vist...\nMiguel jiménez salvador 22 de febrer de 2014 a les 17:31\nMercè Bagaria 23 de febrer de 2014 a les 8:27\nSí, és molt curiós el que compta alhora de fer valoracions. Boníssim!\nSaltamont 24 de febrer de 2014 a les 21:59\nAnònim 24 de febrer de 2014 a les 22:03\nBenvolguts companys. M'alegra saber que us ha agradat el microrelat. El Jordi ha fet una bona tria. És el relat que obre el llibre i jo també li tinc una estima especial.


El club Lloret Aigües Obertes organitza una travessia de tres quilòmetres per la costa del municipi | Nova Ràdio Lloret\nEl club Lloret Aigües Obertes organitza una travessia de tres quilòmetres per la costa del municipi\nEs farà el 26 de setembre i les inscripcions ja estan obertes al web de Kilòmetre Zero. S'adreça a persones que tinguin una bona tècnica a l'aigua.\nNova travessia en aigües obertes a Lloret de Mar. Ja s’han obert les inscripcions per participar a la primera travessa entre Lloret i Santa Cristina, que organitzarà l’últim diumenge de setembre el Club Esportiu Lloret Aigües Obertes.\nLa distància, de tres quilòmetres, es considera una distància llarga i, per tant, la prova s’adreça a persones que tinguin una bona tècnica a l’aigua, tal com remarca la presidenta de l’entitat, Dolors Portavella, que afegeix que per completar els tres quilòmetres cal agafar un ritme constant.\n“El més important de les travesses llargues és, un cop comences a nedar, agafar un ritme que et trobis a gust i seguir nedant”\nPortavella remarca que el recorregut està molt ben senyalitzat i és completament segur per als nedadors.\n“És un recorregut molt visible i segur, perquè es neda dins de l’abalisament que hi ha a la costa, dins de les boies grogues”\nÉs un recorregut força conegut, ja que desenes de persones s’apleguen cada any per fer-lo tant el 24 de juliol, per seguir la processó de Santa Cristina, com a finals de setembre, en el marc de la Marxa de les Platges del Xino-Xano. Una travessia que passa per uns paratges espectaculars.\n“Vas seguint les platges de Lloret que són precioses (Lloret, Fenals, Boadella) i és un recorregut que és preciós i per això la gent ens ho ha demanat”\nLa previsió és que, en aquesta primera edició, hi participin un centenar de persones. El preu dels dorsals és de 25 euros si es reserven abans del 10 de setembre i de 30, si la inscripció es fa entre l’11 i el 24 de setembre. Es poden demanar a través del web de Kilòmetre Zero.\nLa cita és diumenge 26 de setembre. La convocatòria dels nedadors serà a les set del matí a la platja de Santa Cristina, des d’on se’ls traslladarà amb el Catamaran Sensation fins a l’Ajuntament. Allà es preveu donar el tret de sortida a un quart de nou. Cal tenir en compte que, per les mesures antiCovid, s’entregaran mascaretes a tots els participants i les sortides es faran de manera esglaonada.\nLloret Esportiu Aigües Obertes\nArticle anterior66 dosis a l’última jornada de vacunació sense cita prèvia\nArticle següentL’Ajuntament vol repetir el Lloret Drone Festival, tot i que caldrà decidir amb quin format